**Dôvodová správa**

**A. Všeobecná časť**

Predkladaným návrhom zákona sa predlžuje doba, na ktorú sa na internete zverejňujú povinne zverejňované zmluvy a povinne zverejňované údaje o objednávkach a faktúrach z piatich na desať rokov.

Povinnosť povinných osôb zverejňovať zmluvy, objednávky a faktúry bola do zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) doplnená prostredníctvom jeho novelizácie zákonom č. 546/2010 Z. z. s účinnosťou od 1. januára 2011. Ďalšou novelou zákona (zákon č. 382/2011 Z. z.) bolo s účinnosťou od 1. januára 2012 nahradené povinné zverejňovanie objednávok a faktúr povinným zverejňovaním zákonom vymedzených údajov o nich. Zároveň sa stanovilo, že povinne zverejňovaná zmluva „sa zverejňuje nepretržite počas existencie záväzku vzniknutého z povinne zverejňovanej zmluvy, najmenej však počas piatich rokov od nadobudnutia účinnosti podľa zákona“. Rovnako sa zaviedla povinnosť povinných osôb zverejňovať údaje o objednávkach a faktúrach „nepretržite počas piatich rokov odo dňa ich zverejnenia.“

V predchádzajúcom volebnom období pracovná skupina pri ministerstve spravodlivosti za účasti zástupcov viacerých verejných inštitúcií, Združenia miest a obcí Slovenska a niektorých mimovládnych organizácií pripravila návrh novely zákona o slobodnom prístupe k informáciám, ktorý obsahoval aj návrh na predĺženie doby zverejňovania povinne zverejňovaných zmlúv z piatich na desať rokov. Návrh bol odôvodňovaný tým, že záujem spoločnosti na možnosti spätného vyhľadania povinne zverejňovanej zmluvy prevažuje prípadne námietky povinných osôb ohľadom nedostatku úložnej kapacity. Návrh novely bol v roku 2015 predložený do medzirezortného pripomienkového konania, vzhľadom na veľké množstvo pripomienok však bola väčšina z obsahu pôvodného návrhu, vrátane predĺženia doby zverejňovania zmlúv, z návrhu vypustená.

Súčasná vláda sa vo svojom programovom vyhlásení zaviazala predĺžiť povinné zverejňovanie zmlúv na internete z piatich na desať rokov a k ďalším opatreniam na zdokonalenie a rozšírenie systému povinne zverejňovaných zmlúv. Avšak kým iné opatrenia je možné realizovať aj neskôr, predĺženie doby zverejňovania zmlúv je potrebné do zákona o slobodnom prístupe doplniť tak, aby nadobudlo účinnosť najneskôr 1. januára 2017. Keďže päťročná doba na zverejňovanie zmlúv a údajov o objednávkach a faktúrach bola do zákona doplnená s účinnosťou od 1. januára 2012, uplynie 1. januára 2017. Ak nepríde k zmene zákona o slobodnom prístupe k informáciám pred týmto termínom, bude to mať za následok, že od 1. januára 2017 budú môcť povinné osoby sťahovať z internetu zverejnené zmluvy a údaje o objednávkach a faktúrach, ktorým uplynie päťročná doba od zverejnenia. Bude sa tak môcť diať až do nadobudnutia účinnosti novely zákona o slobodnom prístupe k informáciám, ktorou sa zrealizuje záväzok vlády z jej programového vyhlásenia o predĺžení povinného zverejňovania zmlúv na internete.

Keďže vláda s predložením návrhu novely zákona o slobodnom prístupe k informáciám do parlamentu nepočíta v roku 2016, ale najskôr až v roku 2017, hrozí, že časť zmlúv a údajov o objednávkach a faktúrach zverejnených po 1. januári 2012 bude z internetu stiahnutá. Preto sa navrhuje zákon zmeniť a predĺžiť dobu zverejňovania prostredníctvom poslaneckého návrhu zákona s účinnosťou od 1. januára 2017.

Návrh zákona nebude mať vplyv na verejné rozpočty, neprináša nárok na pracovné sily, nemá vplyv na zamestnanosť a tvorbu pracovných miest, na životné prostredie, ani na podnikateľské prostredie, ani na informatizáciu spoločnosti.

Návrh zákona je v  súlade s  Ústavou Slovenskej republiky, jej zákonmi a medzinárodnými zmluvami, ktorými je Slovenská republika viazaná.

 **DOLOŽKA  ZLUČITEĽNOSTI**

**právneho predpisu s právom Európskej únie**

**1. Predkladateľ návrhu právneho predpisu:** skupina poslancov Národnej rady Slovenskej republiky v zložení Ondrej Dostál, Peter Osuský, Anna Zemanová, Eugen Jurzyca, Jozef Rajtár, Alojz Baránik, Martin Klus, Oto Žarnay, Viera Dubačová, Gábor Grendel, Simona Petrík, Miroslav Beblavý, Katarína Macháčková

**2. Názov návrhu právneho predpisu:** Návrh zákona, ktorým sa mení a dopĺňa zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov

**3. Problematika návrhu právneho predpisu:**

* 1. nie je upravená v práve Európskej únie,
	2. nie je obsiahnutá v judikatúre Súdneho dvora Európskej únie.

**Vzhľadom na to, že problematika návrhu zákona nie je upravená v práve Európskej únie, je bezpredmetné vyjadrovať sa k bodom 4., 5. a 6.**

**DOLOŽKA VYBRANÝCH VPLYVOV**

**A.1. Názov materiálu:**

Návrh zákona, ktorým sa mení a dopĺňa zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov

**A.2. Vplyvy:**

|  |  |  |  |
| --- | --- | --- | --- |
|   | Pozitívne\*  | Žiadne\* | Negatívne\* |
| 1. Vplyvy na rozpočet verejnej správy |   | X  |   |
| 2. Vplyvy na podnikateľské prostredie – dochádza k zvýšeniu regulačného zaťaženia? |   |  X |   |
| 3. Sociálne vplyvy – vplyvy  na hospodárenie obyvateľstva,-sociálnu exklúziu,- rovnosť príležitostí a rodovú rovnosť a vplyvy na zamestnanosť |   |  X |   |
| 4. Vplyvy na životné prostredie |   |  X |   |
| 5. Vplyvy na informatizáciu spoločnosti |   | X  |   |

**\*** Predkladateľ označí znakom x zodpovedajúci vplyv (pozitívny, negatívny, žiadny), ktorý návrh prináša v každej oblasti posudzovania vplyvov. Návrh môže mať v jednej oblasti zároveň pozitívny aj negatívny vplyv, v tom prípade predkladateľ označí obe možnosti. Bližšie vysvetlenie označených vplyvov bude obsahovať analýza vplyvov. Isté vysvetlenie, či bilanciu vplyvov (sumárne zhodnotenie, ktorý vplyv v danej oblasti prevažuje) môže predkladateľ uviesť v poznámke.

**B. Osobitná časť**

**Článok I**

**K bodu 1**

Predlžuje sa minimálna doba zverejňovania povinne zverejnenej zmluvy z päť na desať rokov od nadobudnutia účinnosti zmluvy podľa zákona.

**K bodu 2**

Predlžuje sa minimálna doba zverejňovania povinne zverejňovaných údajov o objednávkach a faktúrach zmluvy z päť na desať rokov ich zverejnenia.

**K bodu 3**

Prechodnými ustanoveniami sa navrhuje stanoviť, že predĺženie doby zverejňovania povinne zverejňovaných zmlúv a údajov o objednávkach a faktúrach z päť na desať rokov sa vzťahuje na všetky zmluvy a povinne zverejňované údaje o objednávkach a faktúrach, ktoré sú zverejnené v čase nadobudnutia účinnosti zákona. Účelom tejto úpravy je zabezpečiť, aby zmluvy a údaje o objednávkach a faktúrach, ktoré sú k tomuto termínu zverejnené, boli aj naďalej zverejňované, a to na dobu minimálne 10 rokov od ich zverejnenia. Zároveň sa tým stanoví, že na zmluvy, objednávky a faktúry, ktoré boli v minulosti zverejnené podľa tohto zákona, ale k 1. januáru 2017 už nebudú zverejnené, sa desaťročná doba vzťahovať nebude.

**Článok II**

Navrhuje sa stanoviť účinnosť zákona na 1. januára 2017, teda päť rokov od nadobudnutia účinnosti zákona č. 382/2011 Z. z., ktorým bola zavedená minimálna päťročná doba na zverejňovanie zmlúv a údajov o objednávkach a faktúrach.